Ramaphosa sê oor Zuma se toekoms | Maroela Media
Ramaphosa sê oor Zuma se toekoms
Ramaphosa en Zuma Woensdag tydens die kabinetkomiteevergaderings. Foto: Elmond Jiyane
Adj.pres. Cyril Ramaphosa het in sy hoedanigheid as president van die ANC 'n verklaring uitgereik oor die onsekerheid rondom Jacob Zuma se posisie as president van Suid-Afrika.
Volgens Ramaphosa het hy en Zuma gisteraand begin met gesprekke oor die oorgang en kwessies rakende sy posisie as president van die land. "Die gesprekke was konstruktief en lê die grondslag vir 'n spoedige oplossing van die saak in belang van die land en sy mense."
Ramaphosa het gesê as gevolg van die vordering wat gemaak is, is daar ooreengekom om die spesiale vergadering van die ANC se nasionale uitvoerende komitee uit te stel. Zuma se toekoms sou tydens die vergadering, wat Woensdag sou plaasvind, bepaal word, nadat die ANC se nasionale werkkomitee 'n aanbeveling gemaak het en dit na die NUK verwys het vir besluitneming.
"Dit sal my en pres. Zuma in staat stel om ons gesprekke af te handel en binne die volgende paar dae terug te rapporteer aan ons organisasie en die land," het Ramaphosa gesê.
"Ek is bewus dat die onsekerheid rakende die posisie van die staatshoof 'n rede tot kommer vir talle Suid-Afrikaners is. Dit is verstaanbaar, maar ek is egter seker dat die proses wat ons nou begin het, 'n uitkoms sal verseker wat nie net die kwessies aanspreek nie, maar ook ons mense sal herenig rondom die take wat ons moet aanpak om ons land te bou."
Ramaphosa het gesê daar sal verder gekommunikeer word oor Zuma se posisie as president sodra tersaaklike aangeleenthede afgehandel is. Hy het gesê hoewel die huidige toedrag van sake die uitstel van die staatsrede genoodsaak het, gaan die regering en parlement se bedrywighede voort.
"Dit is 'n uitdagende tyd vir ons land. Ek en pres. Zuma is bewus daarvan dat ons mense afsluiting soek en verdien. Die konstruktiewe proses wat ons begin het, skep die beste geleentheid om die saak sonder onmin of verdeeldheid te finaliseer."
Ramaphosa het gesê hy word tydens die proses gelei deur die beginsel dat die belange en behoeftes van Suid-Afrikaners uiters belangrik is.
Drie vas vir gru-moord op konstabel
Ons wag in spanning – ons wil hom in ñ oranje oorpak sien.
DIE LAND EN SY MENSE? Wie is al die mense? Die minderheidsgroepe word oral uitgesluit en gedreig om geslag te word en aangeval te word en verjaag te word van hulle plase en hulle eiendomme afgevat word MAAR ONS IS GOED GENOEG OM BELASTING te betaal? Hoekom kry ons nie net 'n president van ENIGE kleur wat almal dieselfde behandel nie? Almal haal altyd vir Martin Luther King aan waarin hy se .. I have a dream that one day my people will not be judged by the colour of their skin .. maar vandag doen die ANC regering dieselfde… Lees meer »
CR is te lig vir die job om zuma ondet sy bas te skop. Gaan hom alles gee wat hy vra en kwyt geskel word van enige vervolging vir hom en al sy gespys wat hom aanbid. So ons is terug waat ons was nog voor sprake dat zumpie moet verkas
Bevestig asb. aan ons mnr Ramaphosa, dat die "tersaaklike aangeleenthede" wat afgehandel moet word, nie iets daarmee te doen het dat daar planne beraam word om Zuma van kriminele vervolging en of siviele eise te vrywaar nie – want so sal die belange en behoeftes van Suid Afrikaners nie gedien word nie. Die persepsie sal voortbestaan dat jy voor Zuma se dreigemente om geraamtes in senior mense se kaste openbaar te maak, geswig het.